શિક્ષક અને વિદ્યાર્થી વચ્ચે આંતરચેતનાનો સંવાદ એ જ ખરું શિક્ષણ છે. આ સંવાદ થકી જ વિદ્યાર્થી મ્હોરી રહે છે અને જીવનને ઊર્ધ્વ ભણી દોરવાની ક્ષમતા કેળવી શકે છે. આવા સાર્થ સંવાદ સાધવાની દિશા તરફ જનારા અને એ રીતે એવી દિશા કંડારનારા, દોરનારા શિક્ષકોએ શિક્ષણનાં તત્વ અને સત્વને ટકાવી તો રાખ્યાં જ છે, સમૃદ્ધ પણ કર્યાં છે. આ શિક્ષકોની ચેતના આજે પણ શિક્ષણના પથને અજવાળી રહી છે, આ પથના પથિકોને પ્રેરિત પણ કરી રહી છે. ખરેખર તો આવી ચેતનાના ધબકારને સમજી, ઝીલી, એને પ્રવાહિત કરવામાં આવે તો શિક્ષણ માટે કોઈ ફરિયાદ જ ન રહે.